钦定古今图书集成/明伦汇编/氏族典/第251卷 > 张任学
## 钦定古今图书集成/明伦汇编/氏族典/第251卷 > 张任学

按《明外史张任学传》：“任学，安岳人。天启五年进士。授
太原知县，以才调榆次。崇祯四年，举治行卓异，入为
御史，出视两浙盐政。八年，流贼陷凤阳，巡按吴振缨
被逮，简才望御史代之，遂命任学往。还朝，复按河南，
监军讨贼。时群盗纵横，诸将缩朒不敢击。任学慨然
上疏，极诋诸将，请易武阶为国平贼。帝壮之，命为河”
南总兵官，以署镇许定国兵授之，使参将罗岱为中
军。岱健将，屡著战功，任学倚以自强。时熊文灿专主
抚，刘国能、张献忠俱降。其冬，京师戒严，任学入卫，道
谒文灿，言：“献忠狼子野心，终为国患。我以勤王为名，
出其不意，可立缚也。”文灿不能用。抵畿南，有诏却还。
明年，献忠叛，合罗汝才自房县西走。岱偕良玉追之。
良玉令岱为前锋，己随其后。至罗猴山，贼伏四起，岱
陷于贼，良玉军亦大败。事闻，任学坐褫职。十五年，言
官请起废，任学未及用而卒。